Ce i-ar putea convinge pe români să se vaccineze. Vladimir Ionaș: "Să vedem că nu există reacții adverse".
Un sondaj al institutului de cercetare IRES arată că mai mult de jumătate dintre români acceptă vaccinul. O treime însă nu vrea să se vaccineze, în principal de teama efectelor secundare. În Israel e aproape ca în România, peste 60% dintre oameni vor să se vaccineze. În Germania vaccinul are mai mult succes, aproape două treimi dintre nemţi sunt gata să-l facă.
Un sondaj realizat de Institutul Român pentru Evaluare şi Strategie arată că tinerii şi persoanele educate sunt mai puţin dispuse să se vaccineze. Vladimir Ionaș, sociolog, despre rezultatele acestui sondaj: "Nu ar fi trebuit să fie o surpriză nici măcar pentru autorități, pentru că de la începutul acestei pandemii toate sondajele au arătat cam același procent de circa 30% dintre români care nu doresc să se vaccineze, este un procent mai mare decât al celor care sunt împotriva vaccinurilor în general, undeva la 18-20%. Din punctul meu de vedere vina principală este a instituțiilor care nu au știut să facă în decursul acestui an o campanie de informare și de conștientizare asupra nevoii de vaccinare, pentru că era primordial ca toată lumea să înțeleagă faptul că fără vaccinare nu vom putea reveni la acel normal de dinainte de pandemie. Procentul foarte mare vine și din lipsa de încredere a cetățenilor în tot ce înseamnă autoritate publică în România. Sunt români care consideră că ne îndreptăm într-o direcție greșită. E pentru prima dată în ultimii 15 ani de când fac sondaje, în care după niște alegeri, procentul celor care nu au încredere în instituțiile din România crește, și nu scade, cum era normal. Marea Britanie are campanii active și continue legate de importanța vaccinării, au o listă de vaccinuri obligatorii mai mare decât România, inclusiv în rândul copiilor. Am văzut că în Italia, Germania există un procent asemănător a celor care nu vor să se vaccineze. Atenția care i s-a dat acestui vaccin, informațiile care au circulat pe rețelele sociale legate de rapiditatea cu care s-a făcut vaccinul, cum că n-ar fi testat suficient, alături de lipsa de informații oficiale, nu doar în România, ci și în aceste țări, au dus la acest procent foarte mare al celor care refuză vaccinarea. Din punctul meu de vedere, e important să mai așteptăm 2, 3 luni, ca un număr mare de oameni din Europa să fie vaccinați, să vedem că nu există reacții adverse, și așa și procentul celor care refuză va scădea".